**भारत सरकार**

**रक्षा मंत्रालय**

**रक्षा विभाग**

**राज्‍य सभा**

**अतारांकित प्रश्‍न संख्‍या 1324**

**14 मार्च, 2017 को उत्‍तर के लिए**

**रणनीतिक रूप से महत्वपूर्ण राजमार्गों का स्तरोन्नयन**

**1324. श्री दर्शन सिंह यादव:**

 **श्रीमती रजनी पाटिल:**

क्‍या रक्षा मंत्री यह बताने की कृपा करेंगे कि :

(क)क्या युद्ध के खतरे के मद्देनजर, सरकार ने चीन तथा पाकिस्तान की सीमाओं तक सड़कों में सुधार और उन्हें चौड़ा करने तथा एक्सप्रेसवे के निर्माण की योजना बनाई है; और

(ख) यदि हां, तो तत्संबंधी ब्यौरा क्या है और यदि नहीं, तो इसके क्या कारण हैं?

**उत्तर**

**रक्षा मंत्रालय में राज्य मंत्री (डॉ. सुभाष भामरे)**

(क) और (ख) : सरकार ने चीन और पाकिस्तान द्वारा किए गए अवसंरचनात्मक विकास को संज्ञान में लिया है । इसके अलावा, सेना सीमावर्ती क्षेत्रों में देश की सुरक्षा आवश्यकताओं से भी अवगत है । तदनुसार, यह सुनिश्चित करने के लिए यथापेक्षित सड़कों के निर्माण/सुधार सहित आवश्यक कदम उठाने की योजना बनाई गई है कि हमारी सीमाओं से संबंधित राष्ट्रीय सुरक्षा संबंधी चिंताओं का सामर्थ्य एवं अवसंरचना विकास के जरिए उचित ढंग से समाधान किया जाए।

 सेना की संक्रियात्मक आवश्यकताओं के आधार पर, सीमा सड़क संगठन(बीआरओ) की दीर्घकालिक रोल ऑन कार्य योजना(एलटीआरओडब्ल्यूपी) में 530 सड़कों का निर्माण/सुधार शामिल किया गया है ।

 वर्तमान में, बीआरओ द्वारा किसी राजमार्ग के निर्माण/सुधार की योजना नहीं है ।

\*\*\*